Стјуарт Руса
Стјуарт Ален "Стју" Руса (; Дуранго, 16. август 1933 — Фолс Черч, 12. децембар 1994) био је амерички астронаут и тест пилот у Америчком ратном ваздухопловству (АРВ). Каријеру је почео као припадник Шумске службе САД и гасио је шумске пожаре, да би након тога постао пилот АРВ, дипломирао ваздухопловну технику и завршио елитну школу за ваздухопловне пробне пилоте у бази Едвардс. Астронаут је постао 1966. године, а лет на Месец 1971. му је био једини лет у космос.

Биографија 
Рођен 16. августа 1933. у Дурангу, Колорадо, од оца Дјуија Русе (1903—1988) и мајке Лорин Руса (рођене ДеЛозијер; 1908—1993). Руса је одрастао у Клермору, Оклахома. Након завршетка средње школе Клермор 1951. године, био је припадник Шумске службе САД и гасио је шумске пожаре. Након тога је приступио Ратном ваздухопловству САД, у којем је служио више од двадесет година и пензионисао се са чином пуковника. Најпре је био борбени, а по завршетку елитне школе за пробне пилоте при Ваздухопловству у ваздухопловној бази Едвардс, Калифорнија, и тест пилот. У астронаутски корпус изабран је 1966. године и летео је као пилот командног модула на мисији Аполо 14, 1971. године. Претходно је био члан помоћне посаде за мисију Аполо 9. Са собом је понео 500 семења неколико типова дрвећа на пут око Месеца. По повратку кући, засађена су на разним локацијама и названа Месечево дрвеће.

Након лета је био резерва на летовима Аполо 16 и Аполо 17, а потом је распоређен у програм Спејс-шатл, али се фебруара месеца 1976. пензионисао. Један је од 24 човека који су путовали на Месец.

Забележио је 5,500 часова лета на разним типовима авиона, од тога 5.000 на млазњацима. У свемиру је провео девет дана.

Након повлачења из НАСА и Ваздухопловства бавио се приватним бизнисом и био је на челу компаније -{Gulf Coast Coors}-, као и члан неколико удружења и одбора. Члан је неколико кућа славних и носилац бројних друштвених признања, цивилних и војних одликовања.

Дипломирао је као ваздухопловни инжењер на Универзитету Колорадо 1960. године. Пре тога је студирао на Државном универзитету Оклахоме и Универзитету Аризоне. Године 1973, завршио је курс менаџмента на Пословној школи Харварда. Преминуо је са 61 годином, 12. децембра 1994. Фолс Черчу, Вирџинија, од последица панкреатитиса. Иза себе је оставио супругу, три сина и кћер. Сахрањен је на Националном гробљу Арлингтон.

Галерија

Референце

Спољашње везе 

 Astronautix biography of Stuart Roosa
 Spacefacts biography of Stuart Roosa
 
 Roosa at Encyclopedia of Science
 Joan Barrett Roosa Obituary
 Roosa at Spaceacts
 Stuart A. Roosa biography
 Roosa at International Space Hall of Fame
 "Houston, We Have Moon Trees". Peeling Back the Bark blog, the Forest History Society.
 Arlington Cemetery biography and photos 

Рођени 1933.
Амерички астронаути
Умрли 1994.
Амерички инжењери
Амерички пилоти